ມີການປະທ້ວງຕໍ່ຕ້ານ ລັດຖະບານ ໃນຫຼາຍໆເມືອງ ຂອງລີເບຍ
ພວກນັກເຄື່ອນໄຫວລີເບຍ ຮຽກຮ້ອງໃຫ້ທໍາການປະທ້ວງ ຕໍ່ຕ້ານລັດຖະບານຕື່ມອີກ ໃນມື້ນີ້
ພວກນັກເຄື່ອນໄຫວຊາວລີເບຍ ຮຽກຮ້ອງໃຫ້ມີການປະ ທ້ວງຢູ່ໃນທົ່ວປະເທດໃນວັນພະຫັດມື້ນີ້ລຸນຫຼັງທີ່ໄດ້ເກີດ ການປະທະກັນ ລະຫວ່າງພວກເດີນຂະບວນຕໍ່ຕ້ານລັດ ຖະບານແລະກຳລັງຮັກສາຄວາມສະຫງົບ ພວກຜູ້ນຳຝ່າຍຄ້ານ ທີ່ໜີໄປຢູ່ຕ່າງປະເທດ ບັນດາກຸ່ມ ປົກປ້ອງສິດທິມະນຸດ ແລະພວກນັກເຄື່ອນໄຫວທາງອິນ ເຕີແນັດໄດ້ໃຊ້ຕາໜ່າງສັງຄົມ Facebook ຮຽກຮ້ອງໃຫ້ ມີການໂຮມຊຸມນຸມປະທ້ວງ “ວັນແຫ່ງຄວາມໂກດແຄ້ນ” ໃນວັນພະຫັດມື້ນີ້ ຊຶ່ງການຮຽກຮ້ອງໃຫ້ດຳເນີນການດັ່ງ ກ່າວ ແມ່ນໄດ້ຮັບກຳລັງໃຈຈາກການລຸກຮືຂຶ້ນຂັບໄລ່ພວກປົກຄອງຜະເດັດການຢູ່ໃນ ອີຈິບແລະຕູນີເຊຍ ເມື່ອບໍ່ເທົ່າໃດອາທິດຜ່ານມານີ້ ເວັບໄຊທ໌ຝ່າຍຄ້ານທີ່ມີຊື່ວ່າ Libya Al-Youm ກ່າວໃນວັນພະຫັດມື້ນີ້ວ່າ ມີ 4 ຄົນ ເສຍຊີວິດໃນການປະທະກັນກັບກຳລັງຮັກສາຄວາມສະງົບທີ່ເມືອງ Beyida ໃນມື້ວານ ນີ້ ຂະນະທີ່ພວກປະທ້ວງໂຮມຊຸມນຸມກັນ ຕໍ່ຕ້ານທ່ານ Moammar Gadhafi ຜູ້ນຳ ເປັນເວລາດົນນານຂອງລີເບຍນັ້ນ ໃນວັນພຸດວານນີ້ ພວກປະທ້ວງຫຼາຍຮ້ອຍຄົນ ກໍໄດ້ປະທະກັບຕຳຫຼວດທີ່ເມືອງ Ben- ghazi ຫົວເມືອງໃຫຍ່ອັນດັບ 2 ຂອງລີເບຍ ພວກປະທ້ວງໄດ້ທວງໃຫ້ທາງການລີເບຍ ປ່ອຍນັກເຄື່ອນໄຫວເພື່ອສິດທິມະນຸດທີ່ເປັນຜູ້ຕາງໜ້າໃຫ້ແກ່ພວກເຄາະຮ້າຍໃນການສັງ ຫານໝູ່ຢູ່ທີ່ຄຸກ Abu Salim ຊຶ່ງເປັນຄຸກທີ່ມີຊື່ສຽງບໍ່ດີຂອງລີເບຍໃນປີ 1996 ພວກປະ ທ້ວງຈຳນວນນຶ່ງ ແມ່ນເປັນຍາດພີ່ນ້ອງຂອງຜູ້ເຄາະຮ້າຍ ສື່ມວນຊົນທ້ອງຖິ່ນລາຍງານວ່າ ພວກປະທ້ວງໄດ້ແກວ່ງລະເບີດໄຟແລະກ້ອນຫີນເຂົ້າ ໃສ່ຕຳຫຼວດແລະກໍຈູດເຜົາລົດ ໃນການປະທະກັນ ທີ່ເຮັດໃຫ້ມີຜູ້ບາດເຈັບຫຼາຍສິບຄົນ ນັ້ນ ຕຳຫຼວດໄດ້ຍິງລູກປືນຢາງ ເຂົ້າໃສ່ພວກປະທ້ວງ ອົງການຂ່າວເອພີ ລາຍງານວ່າ ທີ່ເມືອງ Zentan ໃນພາກໃຕ້ຂອງລີເບຍ ພວກປະ ທ້ວງຫຼາຍຮ້ອຍຄົນໄດ້ພາກັນເດີນຂະບວນຢູ່ຕາມຖະໜົນຫົນທາງສາຍຕ່າງໆ ແລະ ກໍພາກັນຈູດເຜົາ ກອງບັນຊາການກຳລັງຮັກສາຄວາມສະຫງົບ ແລະປ້ອມຕຳຫຼວດ ຫຼາຍໆແຫ່ງ ໂທລະພາບຂອງທາງການລີເບຍ ບໍ່ໄດ້ເອົາຫົວຊາ ຫລືຖ່າຍທອດການປະທ້ວງເຫຼົ່ານີ້ ແຕ່ໄດ້ຖ່າຍທອດຂ່າວການປະທ້ວງນິຍົມລັດຖະບານ 12 ແຫ່ງ ທີ່ເມືອງ Benghazi, ນະຄອນຫຼວງຕຣີໂປລີ ແລະຫົວເມືອງອື່ນໆອີກ